Juba järgmisel päeval pärast üleujutust hakkas linn organiseerima busse, millega vabatahtlikud kriisipiirkondadesse appi viia. Üleskutsetele reageerisid kümned tuhanded inimesed: järgmistel päevadel transporditi koristama sadade bussitäite kaupa rahvast. Ja need bussid olid kõik täis, tuldi tervete peredega ja võeti isegi viieaastased lapsed ühes! Vedas, et järgmised kolm päeva olid päikesepaistelised ehk vihm ei seganud öödpäevad läbi kestnud talgusid. Aga kindlasti  oleks aidatud ka siis, kui oleks sadanud ja talgud poleks sattunud nädalavahetusele, mil inimestel vaba aega rohkem. Appi koristama sõideti isegi saja kilomeetri kauguselt Kullarannikult.